Eagrán sealadach
TUAIRIM AN ABHCÓIDE GHINEARÁLTA
ĆAPETA
arna tabhairt an 26 Feabhra 2026 (1)
Cás C‑120/25
Verband Wirtschaft im Wettbewerb, Verein für Lauterkeit in Handel und Industrie e.V.
v
PAYBACK GmbH
(Iarraidh ar réamhrialú ón Bundesgerichtshof (Cúirt Bhreithiúnais na Cónaidhme, an Ghearmáin))
(Tarchur chun réamhrialú – Fuinneamh – Lipéadú éifeachtúlachta fuinnimh – Rialachán (AE) 2017/1369 – Airteagal 2(13) – Coincheap an ‘déileálaí’ – Pointe (a) den chéad mhír d’Airteagal 6 – Oibleagáid tagairt a dhéanamh d’aicme éifeachtúlachta fuinnimh an táirge agus do raon na n‑aicmí éifeachtúlachta atá ar fáil ar an lipéad i bhfógraí amhairc nó in ábhar fógraíochta teicniúil – Oibreoir cláir pointí bónais – Nuachtlitir ar líne ina bhfógraítear an deis chun teilifís a buachan mar chuid de chrannchur – Rialachán Tarmligthe (AE) 2019/2013 ón gCoimisiún – Airteagal 4(d))
I.      Réamhrá
1.        Léiríonn an seanfhocal ‘ní théann áilleacht thar an gcraiceann’ nach mar a shíltear a bhítear. D’fhéadfadh sé nach mbeadh rud éigin a bhfuil cuma
tharraingteach nó luachmhar air chomh luachmhar sin i ndáiríre.
2.        Is fíor sin go háirithe i gcásanna ina dtairgtear táirge do dhuine saor in aisce, mar shampla i gcomhthéacs crannchuir, gan eolas a thabhairt dó maidir le saintréithe an táirge sin agus, dá bhrí sin, an tionchar a d’fhéadfadh a bheith ag
úsáid an táirge sa todhchaí.
3.        Go bunúsach, cuireann na himeachtaí seo de chúram ar an gCúirt a chinneadh a mhéid nach mór daoine aonair a chur ar an eolas faoi shaintréithe táirge chun a chur ar a gcumas cinneadh eolasach a dhéanamh.
II.    An díospóid sna príomhimeachtaí agus na ceisteanna a tharchuirtear le haghaidh réamhrialú
4.        Is oibreoir cláir pointí bónais ilpháirtí é PAYBACK, an cosantóir sna príomhimeachtaí. Tá sé d’aidhm ag an gcuideachta sin dílseacht custaiméirí a chur chun cinn agus custaiméirí nua a mhealladh trí ‘pointí PAYBACK’ a thabhairt d’úsáideoirí chlár na bpointí bónais a dhéanann ceannacháin ó cheann dá chomhpháirtithe miondíola. Nuair a fhaigheann úsáideoirí líon áirithe de na pointí sin, is féidir leo roghnú luach saothair a fháil ar na pointí sin nó iad a úsáid chun ceannacháin a dhéanamh ó chuideachtaí comhpháirtíochta rannpháirteacha.
5.        Ar an 1 Feabhra 2022, d’fhógair PAYBACK crannchur ina nuachtlitir ar líne leis an maíomh ‘Täglich ein neuer Gewinn, z. B. 2 x Samsung QLED 4K TV Q80A, 75 Zoll’ (‘Duais nua le buachan gach lá, mar shampla,
2 x Samsung QLED 4K TV Q80A, 75 orlach’), in éineacht le pictiúr den teilifís sin, chomh maith le liosta táblach de na duaiseanna le buachan.
6.        Ach, níor chuir PAYBACK aon eolas, sa phictiúr den teilifís ná i liosta de na nduaiseanna, maidir le haicme éifeachtúlachta fuinnimh an táirge sin.
7.        I litir dar dáta an 7 Feabhra 2022, rinne an Verband Wirschaft im Wettbewerb, Verein für Lauterkeit in Handel und Industrie – comhlachas atá tiomanta do leasanna a chomhaltaí a chur chun cinn agus iomaíocht chóir sa mhargadh a áirithiú trí thaighde dlíthiúil, teagasc poiblí, agus forfheidhmiú dlíthe iomaíochta frith-míchothroma, agus an t‑iarratasóir sna príomhimeachtaí (‘an Comhlachas’) – fógra rabhaidh a sheirbheáil gan rath, inar cuireadh an cosantóir
sna príomhimeachtaí ar an eolas faoin easnamh faisnéise sin ina fhógra ar an teilifís.
8.        Ansin, thug an Comhlachas caingean i gcoinne an chosantóra sna príomhimeachtaí os comhair an Landgericht München I (an Chúirt Réigiúnach, München I, an Ghearmáin), ag lorg urghaire i gcoinne aon fhógraíocht ar an teilifís gan an t‑eolas ábhartha maidir lena aicme éifeachtúlachta fuinnimh a chur ar fáil.
9.        Mhaígh an Comhlachas gur theip ar PAYBACK, mar dhéileálaí an táirge a fógraíodh,
de réir bhrí Airteagal 2(13) de Rialachán (AE) 2017/1369,
(2) ina oibleagáid tagairt a dhéanamh d’aicme éifeachtúlachta fuinnimh an táirge agus do raon na n‑aicmí éifeachtúlachta atá ar fáil ar an lipéad san fhógra amhairc de bhun phointe (a) den chéad mhír d’Airteagal 6 den Rialachán sin, (3) arna léamh i gcomhar le hAirteagal 4(d) de Rialachán Tarmligthe (AE) 2019/2013 ón gCoimisiún.(4)
10.      Le chéile, forchuirtear leis na forálacha sin oibleagáid ar dhéileálaithe eolas a sholáthar do chustaiméirí maidir le haicme éifeachtúlachta fuinnimh na dtaispeáintí leictreonacha, teilifíseáin san áireamh, (5) i bhfógraí amhairc nó in ábhar fógraíochta teicniúil na dtáirgí sin.
11.      De thairbhe na bhforálacha sin, maíonn Comhlachas gur sháraigh PAYBACK a oibleagáid faoi Rialachán 2017/1369, arna léamh i gcomhar le hAirteagal 4(d) de Rialachán Tarmligthe 2019/2013, toisc nár sholáthair sé an t‑eolas ábhartha maidir le haicme éifeachtúlachta fuinnimh na teilifíse a fhógraítear mar chuid dá chrannchur. Ba ar bhonn an mhaímh sin a d’iarr an t‑iarratasóir sna príomhimeachtaí faoiseamh urghaire agus aisíocaíocht costas a bhaineann le eisiúint an bhfógra rabhaidh.
12.      Os a choinne sin, d’áitigh PAYBACK nach ‘déileálaí’ é, de réir bhrí Airteagal 2(13) de Rialachán 2017/1369, (6) i leith na dtáirgí a fógraíodh agus, dá bhrí sin, nach raibh sé faoi réir na gceanglas a leagtar síos sna forálacha thuasluaite.
13.      Trí bhreithiúnas mainneachtana a tugadh an 5 Meán Fómhair 2022,
rialaigh Landgericht München I (an Chúirt Réigiúnach, München I) i bhfabhar an iarratasóra agus d’ordaigh sé don chosantóir staonadh ó fhógraíocht amhairc a dhéanamh, agus/nó ó fhógraíocht amhairc a choimisiúnú, ar mhúnla sonrach de thaispeáint leictreonach gan an aicme éifeachtúlachta fuinnimh agus raon comhfhreagrach na n‑aicmí éifeachtúlachta fuinnimh atá ar fáil ar an lipéad a shonrú.
14.      Rinne PAYBACK agóid i gcoinne an chinnidh sin, a dhiúltaigh Landgericht München I
(an Chúirt Réigiúnach,
München I) ina dhiaidh sin lena chinneadh deiridh an 23 Eanáir 2023.
15.      Rinne an chuideachta chéanna achomharc ansin ar na tuillteanais os comhair Oberlandesgericht München (Uaschúirt Réigiúnach München, an Ghearmáin; ‘an chúirt achomhairc’).
16.       Le breithiúnas an 14 Márta 2024, cheadaigh an chúirt achomhairc an t‑achomharc, chuir sí an breithiúnas mainneachtana ar ceal agus dhíbh sí an chaingean. Chinn an chúirt sin go raibh an chaingean inghlactha ach gan bhunús, agus, dá bhrí sin, dhiúltaigh sí d’éileamh an iarratasóra ar fhaoiseamh urghaire.
17.      De réir na cúirte achomhairc sin, ní fhéadfaí PAYBACK a mheas mar ‘dhéileálaí’ de réir bhrí Airteagal 2(13) de Rialachán 2017/1369 agus, dá bhrí sin, ní raibh sé faoi réir na gceanglas maidir le lipéadú éifeachtúlachta fuinnimh a leagtar síos sa Rialachán sin. Chinn an chúirt sin nach gá eolas a thabhairt do chustaiméir maidir le héifeachtúlacht fuinnimh táirgí a bhaineann le fuinneamh, a thairgtear mar chuid de chrannchur,
chun cinntí idirbhirt níos eolasaí a dhéanamh, toisc nach bhfuil custaiméirí ag roghnú táirge ach ag cinneadh an nglacfaidh siad páirt sa chrannchur é féin,
nach raibh aon chomaoin ag teastáil ina leith.
18.      Tar éis an bhreithiúnais sin, rinne an Comhlachas achomharc ar phointe dlí os comhair an Bundesgerichtshof (Cúirt Bhreithiúnais na Cónaidhme, an Ghearmáin),
arb é an chúirt a rinne an tarchur, ag iarraidh an breithiúnas mainneachtana a athbhunú.
19.      Áitíonn PAYBACK gur cheart an t‑achomharc a dhíbhe.
20.      Tá amhras ar an gcúirt a rinne an tarchur an raibh an chúirt achomhairc ceart éileamh an iarratasóra ar fhaoiseamh urghaire a dhiúltú ar an mbonn nach raibh an cosantóir sna príomhimeachtaí, mar eagraí an crannchuir atá i gceist, ina ‘dhéileálaí’, maidir leis na táirgí a thairgtear mar dhuaiseanna, chun críocha na gceanglas maidir le lipéadú éifeachtúlachta fuinnimh a leagtar síos i Rialachán 2017/1369, agus, dá bhrí sin, nach raibh sé d’oibleagáid air eolas a bhaineann le héifeachtúlacht fuinnimh an táirge atá i gceist a chur ar fáil do dhaoine aonair.
21.      Dá bhrí sin, tá toradh an achomhairc os comhair an Bundesgerichtshof (Chúirt Bhreithiúnais na Cónaidhme) ag brath ar an léiriú ar ‘déileálaí’, agus níos beaichte, an féidir PAYBACK a mheas mar dhéileálaí chun críocha na gceanglas maidir le lipéadú éifeachtúlachta fuinnimh a leagtar síos i bpointe (a) den chéad mhír d’Airteagal 6 de Rialachán 2017/1369 agus in Airteagal 4(d) de Rialachán Tarmligthe 2019/2013.
22.      I bhfianaise na n‑imthosca sin, chinn an Bundesgerichtshof (Cúirt Bhreithiúnais na Cónaidhme)
bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘An bhfuil duine a thairgeann teilifís mar dhuais i gcrannchur ar líne le féachaint mar “dhéileálaí” de réir bhrí Airteagal 2(13) de Rialachán (AE) 2017/1369 agus an bhfuil sé de dhualgas air, dá bhrí sin, na ceanglais a leagtar síos sa chéad mhír d’Airteagal 6(a) de Rialachán (AE) Uimh. 2017/1369 a chomhlíonadh, arna léamh i gcomhar le hAirteagal 4(d) de Rialachán Tarmligthe (AE) Uimh. 2019/2013?’
23.      Chuir an Comhlachas, PAYBACK agus an Coimisiún Eorpach barúlacha i scríbhinn faoi bhráid na Cúirte.
24.      Mheas an Chúirt go raibh eolas leordhóthanach aici agus chinn sí rialú a thabhairt gan éisteacht, de bhun Airteagal 76(2) de Rialacha Nós Imeachta na Cúirte Breithiúnais.
III. Anailís
25.      In 1992, thug an tAontas Eorpach ceanglais maidir le lipéadú fuinnimh isteach le haghaidh roinnt fearais tí d’fhonn cabhrú le daoine aonair táirgí atá éifeachtúil ó thaobh fuinnimh de a shainaithint agus an tionchar a bhíonn ag táirgí is lú éifeachtúlacht fuinnimh ar an gcomhshaol a laghdú. (7) Níor bhain na ceanglais sin le teilifíseáin go fóill.
26.      Ach, tá raon feidhme an Chreata maidir le Lipéadú Fuinnimh, atá á rialú faoi láthair le Rialachán 2017/1369, tar éis forbairt agus méadú chun raon táirgí i bhfad níos leithne a áireamh. (8)
27.      Bunaithe ar mheasúnú ar chostais agus tairbhí na gceanglas maidir le lipéadú fuinnimh, tháinig an rogha maidir le scéim lipéadaithe a thabhairt isteach le haghaidh éifeachtúlacht fuinnimh ar thaispeáintí leictreonacha, lena n‑áirítear teilifíseáin, monatóirí agus taispeáintí comharthaíochta, chun cinn mar rogha thosaíochta, toisc go soláthraíonn sí an coigilteas is airde. (9)
28.      Cuirtear in iúl i Rialachán 2017/1369, in aithris 10 de, an gá atá le lipéadú éigeantach caighdeánaithe a bhunú do gach táirge a bhaineann le fuinneamh mar bhealach éifeachtach chun custaiméirí a chur ar an eolas faoi éifeachtúlacht fuinnimh na dtáirgí sin. (10) Sonraítear ann thairis sin gur cheart lipéadú aonfhoirmeach a thabhairt isteach le haghaidh grúpaí táirgí éagsúla. (11)
29.      Mar a luadh, le pointe (a) den chéad mhír d’Airteagal 6 den Rialachán sin, cuirtear oibleagáid ar sholáthróirí agus ar dhéileálaithe aicme éifeachtúlachta an táirge a thaispeáint ar fhógraí amhairc nó ábhar teicniúil i gcomhréir leis an ngníomh tarmligthe ábhartha.
30.      Dá réir sin, le hAirteagal 16 de Rialachán 2017/1369 tugtar cumhacht don Choimisiún reachtaíocht tharmligthe a ghlacadh chun an Rialachán sin a fhorlíonadh chun a shonrú conas a áireofar an aicme fuinnimh agus raon na n‑aicmí éifeachtúlachta atá ar fáil ar an lipéad i bhfógraí amhairc agus in ábhar fógraíochta teicniúil le haghaidh grúpaí táirgí éagsúla.
31.      Dá bhrí sin, maidir le lipéadú fuinnimh le haghaidh taispeáintí leictreonacha,
amhail teilifíseáin, thug an Coimisiún isteach Rialachán Tarmligthe 2019/2013, lena leagtar síos an lipéad fuinnimh caighdeánaithe don ghrúpa táirgí sin.
32.      Le hAirteagal 4(d) den Rialachán sin, mar a tugadh faoi deara thuas, léirítear an oibleagáid atá ar thrádálaithe maidir le lipéadú éifeachtúlachta fuinnimh ar thaispeáintí leictreonacha, lena sonraítear nach mór do dhéileálaithe a áirithiú go mbeidh eolas maidir leis an aicme éifeachtúlachta fuinnimh agus raon na n‑aicmí éifeachtúlachta atá ar fáil ar an lipéad in aon fhógra amhairc faoi shamhail ar leith den chineál sin táirge.
33.      Is i gcomhthéacs na hoibleagáide sin a thagann an cheist le haghaidh réamhrialú chun cinn.
34.      Lena ceist, fiafraíonn an chúirt a rinne an tarchur, go bunúsach, ar cheart an cosantóir sna príomhimeachtaí, mar eagraí an crannchuir ar líne, a mheas mar ‘dhéileálaí’ de réir bhrí Airteagal 2(13) de Rialachán 2017/1369 maidir leis an teilifís a thairgtear mar dhuais, agus, dá bhrí sin, ag sárú a hoibleagáide faisnéise faoi Airteagal 6
den Rialachán sin toisc nár thagair sé d’aicme éifeachtúlachta fuinnimh na teilifíse sin agus do raon na n‑aicmí éifeachtúlachta atá ar fáil.
35.      Leanann sé ó chásdlí socair na Cúirte gurb é atá sa mhodh caighdeánach chun foráil de dhlí an Aontais a léiriú ná anailís théacsúil, theileolaíoch agus chomhthéacsúil ar an reachtaíocht atá i gceist. (12)
36.      Sa chomhthéacs sin, beidh trí chuid san anailís a dhéanfaidh mé ar an gceist a tharchuirtear.
37.      Tosóidh mé trí scrúdú a dhéanamh ar fhoclaíocht bheacht Airteagal 2(13) de Rialachán 2017/1369 agus ar an sainmhíniú ar ‘déileálaí’ atá ann, d’fhonn a fháil amach ar cheart feidhm a bheith ag ceanglais lipéadaithe fuinnimh maidir le daoine a thairgeann táirgí mar chuid den chrannchur. Tabharfaidh mé aghaidh ansin ar na cuspóirí beartais níos leithne atá á saothrú trí na ceanglais maidir le lipéadú fuinnimh, chun léargas a thabhairt ar raon feidhme beartaithe an choincheapa ‘déileálaí’. Ar deireadh, breithneoidh mé ar an sainmhíniú ‘déileálaí’ i gcomhthéacs iomlán Rialachán 2017/1369, agus measúnú á dhéanamh agam ar an gcaoi a mbaineann sé leis na forálacha eile a thugtar ann.
A.      Léiriú litriúil ar an gcoincheap ‘déileálaí’
1.      Barúlacha ginearálta maidir leis an sainmhíniú
38.      Is fiú a thabhairt faoi deara ag an bpointe seo gur cosúil go bhfuil éagsúlacht i bhfoclaíocht Airteagal 2(13) de Rialachán 2017/1369 idir leaganacha teanga éagsúla,
go háirithe idir, ar thaobh amháin, an leagan Gearmáinise – teanga an cháis sna príomhimeachtaí – agus, ar an taobh eile, leaganacha teanga eile.
39.      De réir an leagain Gearmáinise d’Airteagal 2(13) de Rialachán 2017/1369, is éard is ‘déileálaí’ (‘händler’) ann ná duine a thairgeann (‘anbietet’) nó a taispeánann (‘ausstellt’), le linn gníomhaíocht tráchtála (‘im Rahmen einer Geschäftstätigkeit’), i gcomhair luach saothair nó saor in aisce (‘entgeltlich oder unentgeltlich’), táirge lena dhíol, lena fhruiliú nó lena fhruilcheannach (‘zum Kauf, zur Miete oder zum Ratenkauf’). (13)
40.      Dá réir sin, bunaithe ar fhoclaíocht an leagain Gearmáinise, is cosúil go bhfuil an ghníomhaíocht a bhaineann le táirge a thaispeáint bainteach le cuspóir an díola,
an fhruilithe nó an fhruilcheannaigh. Is cosúil go n‑eisiatar
ó raon feidhme an tsainmhínithe sin le tuiscint den sórt sin ar ‘dhéileálaí’ daoine a thaispeánann táirgí ar chúiseanna seachas luach saothair díreach.
41.      I gcodarsnacht leis sin, tá leaganacha teanga eile, mar shampla na leaganacha Cróitise, (14) Fraincise, (15) Gaeilge,(16) Iodáilise (17) agus Slóivéinise, (18) scríofa i bhfoclaíocht atá cosúil leis an leagan Béarla,(19) agus sainmhínítear ‘déileálaí’ mar dhuine a thairgeann táirge lena dhíol, lena fhruiliú, lena fhruilcheannach nó a chur ar taispeáint le linn gníomhaíocht tráchtála,
bíodh sé ar íocaíocht nó ná bíodh.
42.      D’fhéadfaí a thuiscint ó
Airteagal 2(13) sa leagan Gearmáinise, ar thaobh amháin, go gceanglaítear ar dhuine, chun é a aicmiú mar dhéileálaí, (i) táirgí a thaispeáint le linn gníomhaíocht tráchtála agus (ii) é sin a dhéanamh chun críoch díola, fruilithe nó fruilcheannaigh, agus go bhfuil an dá choinníoll sin carnach. Ar an taobh eile, leanann sé ó na leaganacha teanga eile dá dtagraítear thuas
gur leor táirge a thaispeáint le linn gníomhaíocht tráchtála amháin chun duine a aicmiú mar dhéileálaí.
43.      Faoi Airteagal 1 de Rialachán Uimh. 1 ón gComhairle, (20) is iad teangacha oifigiúla uile an Aontais Eorpaigh a liostaítear san fhoráil sin teangacha barántúla na ngníomhartha ina ndréachtaítear iad, agus, dá bhrí sin, ní mór a aithint, i bprionsabal, go bhfuil an luach céanna ag gach leagan teanga de ghníomh de chuid an Aontais.
44.      Dá réir sin, i gcomhréir le cásdlí socair na Cúirte, sa chás ina bhfuil éagsúlacht idir na leaganacha teanga éagsúla d’fhoráil ar leith, ní mór an fhoráil atá i gceist a léiriú trí thagairt a dhéanamh do chuspóir agus do scéim ghinearálta na rialacha ar cuid díobh í. (21)
45.      Is gá, dá bhrí sin, scrúdú a dhéanamh ar na cuspóirí uileghabhálacha atá le Rialachán 2017/1369 chun a chinneadh ar cheart an ghníomhaíocht lena dtaispeántar táirgí dá dtagraítear in Airteagal 2(13) a léiriú mar ghníomhaíocht atá nasctha le cuspóir an díola, an fhruilithe nó an fhruilcheannaigh – chun cosc a chur ar fhógraí amhail an ceann atá i gceist sa chás seo – nó ar cheart a thuiscint go mbíonn an ghníomhaíocht lena dtaispeántar táirgí neamhspleách ar an gcuspóir sin – ionas go bhféadfar an sainmhíniú ar ‘déileálaí’ a léiriú mar shainmhíniú lena gcuimsítear fógraí mar an ceann atá i gceist sa chás seo.
46.      Sula ndéanfaidh mé anailís ar chuspóirí an Rialacháin sin, áfach, déanfaidh mé machnamh gairid ar chuid de na hargóintí a chuir an Coimisiún, an cosantóir sna príomhimeachtaí agus an Comhlachas chun cinn maidir le foclaíocht Airteagal 2(13) den Rialachán sin.
2.      Barúlacha ar leith maidir leis an riachtanas íocaíochta
47.      Is ar bhonn an leagain Gearmáinise d’Airteagal 2(13) de Rialachán 2017/1369 a áitíonn PAYBACK agus an Coimisiún araon nach féidir eagraí crannchuir a mheas mar dhéileálaí de réir bhrí an Rialacháin sin.
48.      Áitíonn siad,
inter alia, toisc nach bhfuil baint ag PAYBACK le díol, fruiliú agus fruilcheannach an táirge é féin, sa mhéid nach luaitear ann praghas na dtáirgí éagsúla ná nach spreagann sé don chustaiméir iad a cheannach,
nach
dtagann sé faoin sainmhíniú ar ‘déileálaí’ atá in Airteagal 2(13) de Rialachán 2017/1369, fiú má thaispeánann an cosantóir sna príomhimeachtaí an táirge i gcomhthéacs gníomhaíocht tráchtála.
49.      Cé go bhfuil an léiriú sin ar ‘déileálaí’, ar an gcéad amharc, ag teacht leis an leagan Gearmáinise den sainmhíniú, bheadh sé d’éifeacht ag léiriú den sórt sin, go bunúsach, go mbeadh an fhoclaíocht ‘bíodh siad ar íocaíocht nó ná bíodh’,
atá coitianta i ngach leagan teanga, gan bhrí.
50.      I bhfianaise an mhachnaimh sin, áitíonn an Comhlachas nach bhfuil coincheap an ‘déileálaí’ teoranta do ghnólachtaí a thairgeann earraí lena ndíol, ach go n‑áirítear leis freisin iad siúd a sholáthraíonn táirgí saor in aisce trí, mar shampla, duaiseanna a thairiscint mar chuid de chrannchur. Sa chás sin, bheadh an cosantóir sna príomhimeachtaí ina dhéileálaí de réir bhrí Rialachán 2017/1369.
51.      Go deimhin, tugtar le fios leis an gcáiliú breise ‘bíodh siad ar íocaíocht nó ná bíodh’ nach mbaineann easpa luach saothair le hábhar agus nach gá go bhfuil earraí á
dtaispeáint i gcomhthéacs díolacháin, fruilithe nó fruilcheannaigh amháin. Leis sin, tugtar creidiúint don léiriú ar ‘déileálaí’ lena n‑áirítear daoine a thaispeánann táirgí le linn gníomhaíocht tráchtála gan beann ar chomaoin, mar is féidir a aithint ón leagan Béarla agus ó leaganacha teanga eile.
52.      Chomhthacófaí léiriú den sórt sin a thuilleadh leis an sainmhíniú ar ‘custaiméir’ atá i Rialachán 2017/1369. Déanann Airteagal 2(16) sainmhíniú ar ‘custaiméir’ mar ‘aon duine nádúrtha nó dlítheanach a cheannaíonn, a fhruilíonn nó a fhaigheann táirge dá úsáid féin, bíodh sé á dhéanamh chun críocha atá lasmuigh dá shlí maireachtála, gnó, ceird nó gairm féin, nó ná
bíodh’. (22)
53.      Le húsáid an fhocail ‘faigheann’ laistigh den sainmhíniú sin, glactar leis go bhféadfadh daoine a fhaigheann táirgí gan íocaíocht, cibé acu mar bhronntanas nó mar dhuais a bhuaitear i gcrannchur, teacht faoin sainmhíniú ar ‘custaiméir’ freisin.
54.      I bhfianaise an mhéid thuas, le foclaíocht shainráite na bhforálacha sin, treoraítear mé i dtreo tátal tosaigh gur cheart eagraí crannchuir, amhail an cosantóir sna príomhimeachtaí, a thaispeánann táirge le linn gníomhaíocht tráchtála, gan beann ar cé acu atá nó nach bhfuil comaoin
beartaithe, a mheas mar ‘déileálaí’ de réir bhrí Airteagal 2(13) de Rialachán 2017/1369 agus, dá bhrí sin, go bhfuil sé faoi réir na gceanglas maidir le lipéadú fuinnimh a leagtar síos sa Rialachán sin, arna léamh i gcomhar le Rialachán Tarmligthe 2019/2013.
55.      Mar sin féin, i gcomhréir le cásdlí thuasluaite na Cúirte, is gá, chun foráil de dhlí an Aontais a léiriú, machnamh a dhéanamh freisin ar na cuspóirí a shaothraítear leis na rialacha ar cuid díobh í agus ar an gcomhthéacs ina bhfuil sí.
B.      Cuspóirí Rialachán 2017/1369
56.      Más rud é,
ó thaobh an téacs de, go bhféadfaí níos mó ná léiriú amháin a dhéanamh ar raon feidhme na gceanglas maidir le lipéadú fuinnimh, tá sé tábhachtach a thuiscint cén fáth ar thug reachtas an Aontais na ceanglais sin isteach ar an gcéad dul síos chun a chinneadh an raibh an cosantóir sna príomhimeachtaí faoi oibleagáid na lipéid sin a thaispeáint i ndáiríre.
57.      Leanann sé ó aithrisí 2 agus 10 de Rialachán 2017/1369 gurb iad cuspóirí fíor-riachtanacha an Rialacháin sin, ar an gcéad dul síos,
a chur ar chumas do chustaiméirí roghanna eolasacha a dhéanamh maidir le hídiú fuinnimh táirgí a bhaineann le fuinneamh (23) agus, ar an dara dul síos, nuálaíocht a chur chun cinn trí mhonaróirí a spreagadh chun táirgí atá níos éifeachtúla ó thaobh fuinnimh de a tháirgeadh.
58.      Tagann an dá chuspóir sin faoin tríú cuspóir agus spriocanna beartais níos leithne an Aontais Eorpaigh maidir leis an gcomhshaol agus leis an athrú aeráide agus is cuid ríthábhachtach iad de Chreat Beartais 2030 an Aontais don Aeráid agus don Fhuinneamh. Is é is cuspóir d’fheabhas a chur ar éifeachtúlacht táirgí a bhaineann le fuinneamh trí rogha eolasach ar thaobh custaiméirí agus trí tháirgí atá níos éifeachtúla ar fhuinneamh a fhorbairt tionchar dearfach a imirt ar fheidhmíocht chomhshaoil na dtáirgí a bhaineann le fuinneamh. (24)
59.      Chun críocha an cháis seo, pléifidh mé anois gach ceann de na trí chuspóir sin i bhfianaise
na ceiste a chuir an chúirt a rinne an tarchur.
1.      Rogha eolasach custaiméirí
60.      Mar a luaitear thuas, is é is aidhm do Rialachán 2017/1369 a áirithiú go dtugtar eolas chruinn, ábhartha agus inchomparáide do chustaiméirí maidir le tomhaltas beacht fuinnimh táirgí a bhaineann le fuinneamh chun rogha na gcustaiméirí a éascú i bhfabhar táirgí a úsáid a ídíonn níos lú fuinnimh le linn úsáide trí ligean dóibh ‘tionchar díreach a roghanna ar a gcuid billí fuinnimh a thuar’. (25)
61.      Léiríonn an fhianaise, fiú le méadú ar phraghas ceannaigh le haghaidh táirgí atá níos éifeachtúla ó thaobh fuinnimh de, go mbíonn tairbhí eacnamaíocha ann do chustaiméirí mar sin féin má cheannaítear táirgí den sórt sin. (26) Dá bhrí sin, bhí reachtas an Aontais ag súil le toilteanas custaiméirí íobairtí eacnamaíocha gearrthéarmacha a dhéanamh trí tháirgí a roghnú a d’fhéadfadh a bheith níos costasaí ach a mbeidh coigilteas suntasach fuinnimh agus costais i gceist leo le linn shaolré an táirge. (27)
62.      Chun an pointe sin a fhorbairt níos mó, d’fhéadfadh sé a bheith fiúntach machnamh a dhéanamh ar staidéar ó 2014 maidir le tionchar an lipéid fuinnimh inar léiríodh toilteanas custaiméirí íobairtí eacnamaíocha gearrthéarmacha a dhéanamh trí tháirgí a roghnú a d’fhéadfadh a bheith níos costasaí ag tráth an cheannaigh ach a mbeidh coigilteas suntasach fuinnimh agus costais i gceist leo le linn shaolré an táirge. Léiríodh sa staidéar sin, a luaigh an Coimisiún ina mheabhrán míniúcháin do Rialachán Tarmligthe 2019/2013, gur chuir formhór na bhfreagróirí lipéid fuinnimh san áireamh agus a roghanna á ndéanamh acu i rith an turgnaimh, agus go raibh siad sásta níos mó a íoc as táirge níos éifeachtúla ó thaobh an fuinnimh de. (28)
63.      Ar an gcaoi chéanna, i measúnú tionchair ón gCoimisiún ar lipéid fuinnimh a bhaineann le fearais tí, thug formhór na bhfreagróirí le fios go raibh an t‑eolas maidir le héifeachtúlacht fuinnimh trí na lipéid fuinnimh ‘tábhachtach nó an‑tábhachtach’ chun cuidiú leo a gcinntí a dhéanamh. (29)
64.      Léiríonn an fhianaise thuas nach amháin go mbíonn custaiméirí ag súil le heolas iontaofa maidir le feidhmíocht fuinnimh táirge, ach go gcuireann siad luach suntasach ar an eolas sin freisin agus cinneadh á dhéanamh acu maidir le táirge a fháil nó a úsáid. Ar an gcaoi chéanna,
tugtar le fios go bhféadfar custaiméirí a dhíspreagadh ó ghlacadh le táirgí nach bhfuil chomh héifeachtúil céanna ó thaobh an fhuinnimh de
ar dócha go mbeidh costais oibriúcháin níos airde ag baint leo.
65.      Leis sin san áireamh, is toisc ábhartha í éifeachtúlacht fuinnimh táirge a bhaineann le fuinneamh i rogha duine aonair páirt a ghlacadh
i
gcrannchur a thairgeann an táirge sin, ós rud é go bhféadfadh neamhéifeachtúlacht fuinnimh an táirge sin rannpháirtíocht a dhíspreagadh.
66.      Ach ar cheart a thuiscint go mbaineann ‘rogha eolasach a bheith á déanamh ag custaiméirí’ le ceannach earraí amháin, nó go gcuimsítear léi freisin cinntí tomhaltóra páirt a ghlacadh i gcrannchur?
67.      Ag maíomh go bhfuil lipéadú fuinnimh chun comparáidí eolasacha idir táirgí iomaíocha a éascú, áitíonn PAYBACK agus an Coimisiún nach féidir le heagraí comórtais cáiliú mar ‘dhéileálaí’, ós rud é nach dtugtar rogha do rannpháirtithe idir samhlacha éagsúla den táirge céanna ach an deis chun páirt a ghlacadh sa chrannchur le haghaidh na nduaiseanna sonracha atá ar fáil.
68.      Cé go bhféadfadh fiúntais éigin a bheith san argóint sin, is cosúil go mbaineann an léiriú cúng sin de na
haidhmeanna foriomlána an comhshaol a cosaint a bhaineann le ceanglais lipéadaithe fuinnimh.
69.      Mar a thug mé faoi deara, tá na ceanglais maidir le lipéadú fuinnimh ceaptha chun a chur ar a gcumas do chustaiméirí an tionchar comhshaoil agus eacnamaíoch a thagann leis na roghanna a dhéanann siad maidir leis an úsáid a d’fhéadfaí a bhaint as táirge a bhaineann le fuinneamh amach anseo a thuar.
70.      Cé nach sainmhínítear an téarma ‘rogha’ i Rialachán 2017/1369, tugann cuspóir uileghabhálach an Rialacháin sin – eadhon spriocanna beartais níos leithne an Aontais Eorpaigh a chur chun cinn maidir le hardleibhéal cosanta do thomhaltóirí agus don chomhshaol mar a leagtar síos in Airteagal 169(1) agus Airteagal 191(2) CFAE – údar do léiriú leathan ar an téarma sin chun éifeachtúlacht iomlán na gceanglas maidir le lipéadú fuinnimh a áirithiú.
71.      Agus an méid sin á chur san áireamh,
níor cheart a thuiscint go mbaineann aidhm Rialachán 2017/1369 custaiméirí a chur ar a gcumas ‘roghanna eolasacha’ a dhéanamh le cásanna ceannaigh amháin, ach, mar a áitíonn an Comhlachas, ba cheart feidhm a bheith aige maidir le gach cás ina dtairgtear táirgí a bhaineann le fuinneamh, bíodh sin ar luach saothair nó mar dhuais fhéideartha i gcrannchur.
72.      Agus an méid thuas á chur san áireamh, dar liom, níl an cuspóir chun a chur ar chumas custaiméirí roghanna atá feasach ó thaobh fuinnimh de agus costéifeachtach a dhéanamh i ndáil le táirgí a bhaineann le fuinneamh, chun coigilteas fuinnimh a mhéadú agus billí fuinnimh a laghdú – teoranta do chinntí
lena mbaineann íocaíocht, ach cuimsítear leis aon rogha do chustaiméirí ina bhféadfar an fhaisnéis éifeachtúlachta fuinnimh a chur san áireamh, gan beann ar an gcomhthéacs ina dtairgtear nó ina bhfaightear an táirge.
2.      Nuálaíocht a spreagadh
73.      Sa bhreis ar na tairbhí comhshaoil agus na buntáistí eacnamaíocha do chustaiméirí, cuireann ceanglais maidir le lipéadú fuinnimh ar leibhéal an Aontais nuálaíocht agus infheistíochtaí i dtáirgí atá níos éifeachtúla ó thaobh fuinnimh de chun cinn. (30)
74.      Leis na riachtanais maidir le lipéadú fuinnimh, trí chustaiméirí a chur ar an eolas faoi na tairbhí eacnamaíocha a d’fhéadfadh a bheith ag baint le táirgí atá níos éifeachtúla ó thaobh fuinnimh de a roghnú agus iad a dhíspreagadh ó tháirgí nach bhfuil chomh héifeachtúil céanna a roghnú, dreasaítear monaróirí na táirgí is éifeachtúla ó thaobh fuinnimh de a fhorbairt agus a tháirgeadh chun buntáiste iomaíoch a fháil. (31)
75.      Dá bhrí sin,
dá uaillmhianaí na ceanglais maidir le lipéadú fuinnimh le haghaidh táirgí a bhaineann le fuinneamh, is ea is mó an deis a thugann siad do ghnólachtaí iad féin agus a dtáirgí a idirdhealú go dearfach ó tháirgí a n‑iomaitheoirí, rud a spreagann nuálaíocht. (32)
76.      Dá réir sin, is é an aidhm atá ag ceanglais maidir le lipéadú fuinnimh luach saothair a thabhairt do na táirgí is fearr feidhmíocht trí rátáil éigeantach, trí bhuntáiste an cheannródaí a thabhairt do ghnólachtaí a thairgeann táirgí atá níos éifeachtúla ó thaobh fuinnimh de. (33)
77.      Ina theannta sin, le haithris 34 de Rialachán 2017/1369, tugtar de chumhacht do na Ballstáit dreasachtaí a chruthú chun na táirgí sin a tháirgeadh agus a úsáid. Is faoi na Ballstáit atá sé cineál na ndreasachtaí sin a chinneadh.
78.      I bhfianaise na mbreithnithe sin,
dá n‑eiseofaí ó na hoibleagáidí maidir le lipéadú fuinnimh a leagtar síos i Rialachán 2017/1369, aon duine a thaispeánann táirge a bhaineann le fuinneamh ar chúiseanna seachas luach saothair díreach – ach a dhéanann amhlaidh le linn gníomhaíocht tráchtála – bhainfí, i mo thuairimse, den chuspóir nuálaíocht a chothú. Dá réir sin, mhaolódh eisiamh an sásra lena dtugtar luach saothair do na táirgí is éifeachtúla ó thaobh fuinnimh de,
do na monaróirí a tháirgeann iad agus do na déileálaithe a thairgeann iad.
3.      An aeráid a chur chun cinn agus an comhshaol a chosaint
79.      Ní hamháin go bhfeabhsaíonn lipéadú éifeachtúlachta fuinnimh cosaint tomhaltóirí agus go spreagann sé tionscail chun táirgí atá níos éifeachtúla ó thaobh fuinnimh de a fhorbairt agus a tháirgeadh, ach cuireann sé go mór freisin le spriocanna éifeachtúlachta fuinnimh an Aontais Eorpaigh 2020 agus 2030 a bhaint amach, chomh maith lena spriocanna maidir leis an gcomhshaol agus leis an athrú aeráide. (34)
80.      Trí ghlacadh agus táirgeadh táirgí atá níos éifeachtúla ó thaobh fuinnimh de a dhreasú, tá sé d’aidhm ag Rialachán 2017/1369 leas breise a bhaint as acmhainneacht na héifeachtúlachta fuinnimh chun an t‑éileamh ar fhuinneamh a mhaolú agus spleáchas fuinnimh an Aontais Eorpaigh ina iomláine a laghdú dá bharr sin. (35)
81.      Dá bhrí sin, tá sé beartaithe leis na ceanglais maidir le lipéadú fuinnimh a leagtar síos i Rialachán 2017/1369 éascú a dhéanamh ar bhaint amach na spriocanna uaillmhianacha beartais comhshaoil maidir le hídiú fuinnimh agus astaíochtaí gás ceaptha teasa an Aontais Eorpaigh a laghdú. (36)
82.      Tugtar údar leis na ceanglais maidir le lipéadú fuinnimh mar gheall ar an bhfírinne lom go bhféadfadh tionchar diúltach a bheith ag táirgí a bhaineann le fuinneamh ar an gcomhshaol ag brath ar an gcaoi a ndéantar, a n‑úsáidtear agus a ndiúscraítear iad. (37)
83.      Dá réir sin, tá rath nó teip ó thaobh na spriocanna níos leithne maidir le cosaint an chomhshaoil a shaothraítear le Rialachán 2017/1369 a bhaint amach,
go sonrach, chun feabhas a chur ar éifeachtúlacht táirgí a bhaineann le fuinneamh trí rogha eolasach custaiméirí, ag brath go bunúsach ar éifeachtúlacht an Rialacháin sin chun custaiméirí a dhíspreagadh ó tháirgí nach bhfuil chomh héifeachtúil céanna ó thaobh fuinnimh de a úsáid. Dá réir sin, spreagtar gnólachtaí chun tosaíocht a thabhairt do tháirgí atá níos éifeachtúla ó thaobh fuinnimh de a dhéanamh, rud a laghdaíonn úsáid agus infhaighteacht táirgí nach bhfuil chomh héifeachtúil céanna ó thaobh fuinnimh de ar an margadh agus a laghdaíonn tionchar na dtáirgí sin ar an gcomhshaol.
84.      Chuige sin, ní mór ‘rogha eolasach do chustaiméirí’ a thuiscint mar thagairt do chumas custaiméara measúnú a dhéanamh ar na himpleachtaí comhshaoil agus eacnamaíocha araon a bheidh ag an úsáid a bhainfidh sé amach anseo as táirge a bhaineann le fuinneamh agus gníomhú de réir an eolais sin i ngach cás ina dtairgtear táirgí a bhaineann le fuinneamh leo, bíodh sin ar luach saothair nó ná bíodh, lena n‑áirítear mar dhuais fhéideartha i gcrannchur.
85.      Dá bhrí sin, dar liom, dá ndéanfaí léiriú cúng ar ‘déileálaí’ de réir bhrí Airteagal 2(13) de Rialachán 2017/1369 – trí raon feidhme na hoibleagáide maidir le lipéadú fuinnimh a theorannú do dhaoine nach dtaispeánann táirge ach amháin nuair a thairgtear é ar luach saothair – bhainfí an bonn d’éifeachtacht an Rialacháin sin ó thaobh na n‑aidhmeanna níos leithne maidir le cosaint an chomhshaoil a bhaint amach. Le léiriú cúng den sórt sin, bhainfí an cumas de chustaiméirí cinntí eolasacha atá neamhdhíobhálach don chomhshaol agus feasach ar fhuinneamh a dhéanamh i ndáil le táirgí a bhaineann le fuinneamh a thairgtear ar chúiseanna seachas ar luach saothair díreach, saor in aisce nó mar dhuais i gcrannchur (mar is amhlaidh sa chás seo).
86.      Agus aird á tabhairt ar an bplé thuas, mar thoradh ar an anailís a rinne mé ar chuspóir uileghabhálach na riachtanais maidir le lipéadú fuinnimh, tagaim ar an gconclúid gur cheart an sainmhíniú ar ‘déileálaí’, de réir bhrí Airteagal 2(13) de Rialachán 2017/1369, a léiriú sa chaoi go gcuimsítear daoine a fhógraíonn táirgí a bhaineann le fuinneamh le linn gníomhaíocht tráchtála ar chúiseanna seachas luach saothair díreach, amhail i gcomhthéacs crannchuir.
87.      Mar sin féin, beidh an anailís a dhéanfaidh mé thíos ar scéim ghinearálta an chreata maidir le lipéadú fuinnimh ina tástáil ar dhlisteanacht an léirithe sin.
C.      Scéim ghinearálta
88.      D’ainneoin na conclúide thuas, tá roinnt codanna den oibleagáid maidir le lipéadú fuinnimh fós ann ar fiú anailís níos doimhne a dhéanamh orthu agus a thabharfaidh léargas breise dúinn ar fhíorchuspóirí reachtas an Aontais Eorpaigh.
89.      Mar mheabhrú, ní mór PAYBACK a mheas mar ‘dhéileálaí’ de réir bhrí Airteagal 2(13) de Rialachán 2017/1369 más féidir a rá gur thaispeáin sé an teilifís atá i gceist do chustaiméir le linn gníomhaíocht tráchtála, bíodh sin ar íocaíocht nó ná bíodh.
1.      An coincheap ‘custaiméir’
90.      Mar a luadh roimhe seo, leanann sé ó aithris 10 de Rialachán 2017/1369 gurb é príomhchuspóir an lipéadaithe fuinnimh faisnéis chruinn, ábhartha agus inchomparáide a sholáthar do chustaiméirí maidir le tomhaltas fuinnimh sonrach táirgí a bhaineann le fuinneamh, lena n‑éascaítear rogha an chustaiméara i bhfabhar táirgí a ídíonn níos lú fuinnimh.
91.      Cé go bhféadfadh, go ginearálta,
a thuiscint go bhfuil caidreamh idirbheartaíochta le déileálaí i gceist leis an gcoincheap ‘custaiméir’, trína gceannaíonn an custaiméir táirge, sainmhínítear tomhaltóir chun críocha Rialachán 2017/1369 de réir Airteagal 2(16) de, go sonrach, mar dhuine a cheannaíonn, a fhruilíonn nó a fhaigheann táirge.
92.      Tugtar le fios le húsáid an fhocail ‘faigheann’ sa sainmhíniú sin nach raibh sé i gceist ag reachtóir an Aontais an coincheap ‘custaiméir’ a theorannú ionas nach n‑áireofaí ach na daoine aonair sin a fhaigheann táirge ar íocaíocht (is é sin le rá, ceannach an táirge sin), ach gur mhian leis daoine aonair a fhaigheann táirgí ó dhéileálaithe saor in aisce a chur san áireamh sa sainmhíniú sin freisin.
93.      Tá fianaise bhreise ar an cuspóir reachtach sin taobh thiar den fhoclaíocht shonrach sin nuair a chuirtear i gcodarsnacht í leis an teanga a d’úsáid reachtóir an Aontais i dTreoir 2010/30, ar cuireadh Rialachán 2017/1369 ina hionad.
94.      Lean sé ó aithris 14 de Threoir 2010/30 gur ceapadh na ceanglais maidir le lipéadú fuinnimh a leagtar síos inti chun custaiméirí a spreagadh ‘níos mó táirgí atá tíosach ar (fhuinneamh) a cheannach’. (38)
95.      Thairis sin, foráladh le hAirteagal 10 den Treoir sin, lenar rialaíodh glacadh gníomhartha tarmligthe, gur cheart go gcuirfeadh an fhaisnéis atá ar na lipéid fuinnimh le haghaidh táirgí sonracha ‘úsáideoirí deiridh a chur ar a gcumas cinntí ceannaigh níos eolasaí a dhéanamh’. (39)
96.      Leis an tagairt shainráite do ‘chinntí ceannaigh’ sa Treoir sin, cuireadh teorainn le raon feidhme na n‑oibleagáidí lipéadaithe fuinnimh do chásanna idirbheartaíochta amháin ina bhfuil luach saothair i gceist.
97.      A mhalairt ar fad, faoin dlí reatha agus de réir Airteagal 2(16) de Rialachán 2017/1369, tagraíonn an téarma ‘custaiméir’ do dhuine nádúrtha nó dlítheanach a cheannaíonn, a fhruilíonn nó a fhaigheann táirge.
98.      Ar an gcaoi chéanna, maidir le gníomhartha tarmligthe, tagraítear in Airteagal 16(3)(b) den Rialachán sin freisin do ‘chustaiméirí’, gan ‘ceannachán’ a lua.
99.      Léiríonn an difríocht sin sa teanga a úsáidtear i Rialachán 2017/1369 i gcomparáid lena réamhtheachtaí sa dlí, i mo thuairimse, mian shoiléir raon feidhme na gceanglas maidir le lipéadú fuinnimh a leathnú chun daoine aonair a thairgtear táirgí a bhaineann le fuinneamh nach dtairgtear mar mhalairt ar íocaíocht a chuimsiú.
100. Ós rud é go bhfuil na príomhchonarthaí ar comaoin, eadhon díol agus fruiliú, leagtha amach cheana féin i Rialachán 2017/1369, agus in éagmais aon teorainn shainráite eile, measaim go bhfuil úsáid an fhocail ‘faigheann’ in Airteagal 2(16) de ag teacht leis an tuairim go n‑áirítear leis an sainmhíniú ar ‘custaiméir’ daoine aonair a fhaigheann táirge saor in aisce.
2.      Coincheap na ‘gníomhaíocht tráchtála’
101. Mar a leagtar amach, ní leor táirge a bhaineann le fuinneamh a thaispeáint do chustaiméir, ann féin,
chun go mbeidh oibleagáid ar an déileálaí maidir le lipéadú fuinnimh i gceist, ach ní mór an ‘taispeáint’ sin a dhéanamh freisin ‘le linn gníomhaíocht tráchtála, bíodh sin ar íocaíocht nó ná bíodh’.
102. Ina hiarraidh ar réamhrialú, ardaíonn an chúirt a rinne an tarchur an cheist ábhartha i dtaobh an leor ‘gníomhaíocht tráchtála d’aon chineál’ chun duine a mheas mar ‘dhéileálaí’ de réir bhrí Airteagal 2(13) de Rialachán 2017/1369.
103. Ina n‑aighneachtaí i scríbhinn a cuireadh faoi bhráid na Cúirte, athdhearbhaíonn PAYBACK agus an Coimisiún araon nár fógraíodh an teilifís a thairgtear mar dhuais lena díol, lena fruiliú na lena fruilcheannach, agus níor chuir PAYBACK in iúl go raibh sí ar fáil lena díol ó aon cheann de na cuideachtaí comhpháirtíochta rannpháirteacha, agus dá bhrí sin áitíonn siad nach bhfuil nasc leordhóthanach idir gníomhaíocht tráchtála an chosantóra, is é sin clár na bpointí bónais a eagrú, agus taispeáint na teilifíse atá i gceist chun go mbeadh feidhm ag an sainmhíniú ar ‘déileálaí’.
104. Ar an gcaoi chéanna, áitíonn PAYBACK nach féidir a thuiscint go gcuimsítear leis an gcoincheap ‘gníomhaíocht tráchtála’ chun ‘déileálaí’ a shainmhíniú ‘gníomhaíocht tráchtála d’aon chineál’, ós rud é go ndéanfadh léiriú den sórt sin neamhaird ar úsáid shainráite na dtéarmaí ‘díol, fruiliú nó fruilcheannach’ sa sainmhíniú sin.
105. Thairis sin, deir PAYBACK, dá mba leor ‘gníomhaíocht tráchtála d’aon chineál’ chun duine a mheas mar ‘dhéileálaí’, agus, dá bhrí sin, faoi réir ceanglais maidir le lipéadú fuinnimh, nach iad eagraithe na gcrannchur amháin a mbainfeadh sé sin leo. Dar leis, dá mbeadh léiriú den sórt sin ceart, bheadh sé d’iarmhairt mhíréasúnta aige go gcuirfí ar gach eagraíocht meán – amhail nuachtáin, irisí nó cainéil teilifíse – a luann táirge áirithe a bhaineann le fuinneamh i dtuarascáil oibleagáid chun na ceanglais maidir le lipéadú fuinnimh a chomhlíonadh.
106. Mar mheabhrúchán, is oibreoir cláir pointí bónais ilpháirtí é PAYBACK, arb é is aidhm dó custaiméirí a mhealladh agus a choinneáil dá rannpháirtithe corparáideacha; is féidir a rá, dá bhrí sin, gurb ionann é sin agus gníomhaíocht tráchtála an chosantóra.
107. Ar an gcéad dul síos, tá amhras orm faoi chreidiúnacht an éilimh nach bhfuil nasc leordhóthanach idir cleachtais tráchtála PAYBACK agus an táirge atá i gceist a bheith á fhógairt acu.
108. Mar a dhearbhaíonn PAYBACK ina aighneachtaí i scríbhinn, is é príomhchuspóir a ghníomhaíochta tráchtála ‘custaiméirí a mhealladh agus a choinneáil’. Ar an gcaoi chéanna, is é is aidhm an chrannchuir atá i gceist cur le tarraingteacht a chórais pointí bónais do chustaiméirí nua agus do chustaiméirí atá ann cheana. Dá bhrí sin, tá eagrú an chrannchuir ceaptha chun tacú lena ghníomhaíocht tráchtála agus í a threisiú. Dá bhrí sin, faoi réir fhíorú deiridh na cúirte a rinne an tarchur, is cosúil go bhfuil dlúthbhaint idir taispeáint na teilifíse agus gníomhaíocht tráchtála an chosantóra sna príomhimeachtaí.
109. Ar an dara dul síos, ní shainmhínítear ‘gníomhaíocht tráchtála’ go sainráite i Rialachán 2017/1369. Mar sin féin, is éard atá sa Rialachán sin agus i Rialachán Tarmligthe 2019/2013 rialacha dhlí an Aontais lena rialaítear gnéithe sonracha de chleachtais tráchtála éagóracha, (40) de réir bhrí Airteagal 3(4) de Threoir 2005/29/CE. (41) Dá bhrí sin, is féidir roinnt treorach a tharraingt ón Treoir sin chun ‘gníomhaíocht tráchtála’ a shainmhíniú de réir bhrí Rialachán 2017/1369.
110. Cé nach sainmhínítear an coincheap ‘gníomhaíocht tráchtála’ féin i dTreoir 2005/29, sainmhínítear ‘cleachtais tráchtála’ in Airteagal 2(d) di mar sin féin trí fhoclaíocht an‑leathan; ní mór na cleachtais a chumhdaítear leis a bheith de chineál tráchtála,
is é sin le rá,
de thionscnamh trádálaithe, (42) agus nasctha go díreach le cur chun cinn, díol nó soláthar a dtáirgí do chustaiméirí. (43)
111. Is cosúil go n‑áirítear le húsáid na foclaíochta ‘nó soláthar’ sa sainmhíniú sin soláthar táirgí nach soláthraítear ar luach saothair. Tacaítear le léamh den sórt sin toisc go bhfuil sé scartha, agus dá bhrí sin, idirdhealaithe ón ngníomhaíocht a bhaineann le táirge a dhíol a leagtar amach sa sainmhíniú sin. Dá bhrí sin, is féidir a rá go réasúnta gurb ionann táirge a thairiscint do chustaiméir mar dhuais atá le mar chuid de chrannchur agus an táirge sin a sholáthar do chustaiméir, agus, dá bhrí sin, cuimsítear é sa sainmhíniú ar chleachtais tráchtála atá i dTreoir 2005/29.
112. Dá gcuirfí an tuiscint leathan sin ar chleachtais tráchtála i bhfeidhm maidir leis an gcoincheap ‘déileálaí’ atá in Airteagal 2(13) de Rialachán 2017/1369, bheadh sé sin comhsheasmhach le foclaíocht shainráite na forála sin (‘bíodh sin ar íocaíocht nó ná bíodh’) agus leis an sainmhíniú ar chustaiméir (‘duine nádúrtha nó dlítheanach [...] a fhaigheann táirge’), agus tugtar le tuiscint leis an dá cheann acu nach mbaineann an easpa íocaíochta le hábhar chun an coincheap ‘déileálaí’ a léiriú chun críocha Rialachán 2017/1369.
113. Ina theannta sin, trí ghníomhaíocht tráchtála a léiriú i bhfianaise an tsainmhínithe ar chleachtais tráchtála atá in Airteagal 2(d) de Threoir 2005/29,
maolaítear freisin imní an chosantóra sna príomhimeachtaí go mbeadh aon eagraíocht meán – a luann táirge a bhaineann le fuinneamh i dtuarascáil – faoi cheangal ag na ceanglais maidir le lipéadú fuinnimh. Ní hamhlaidh a bheadh, ós rud é, cé go luaitear é le linn gníomhaíocht tráchtála, nach bhféadfaí a rá go raibh baint dhíreach ag lua an táirge le cur chun cinn, díol nó soláthar táirge, rud a d’fhágfadh nach mbeadh ar na heagraíochtaí meán na ceanglais maidir le lipéadú fuinnimh a leagtar síos i Rialachán 2017/1369 a chomhlíonadh. (44)
114. Agus é sin á chur san áireamh agus é á chur i bhfeidhm sa chás seo, is féidir a rá go ndearna an cosantóir a thaispeáin an teilifís
mar chuid den chrannchur amhlaidh le linn a ghníomhaíochta tráchtála agus go bhfuil baint dhíreach aige le soláthar an táirge sin don chustaiméir is buaiteoir.
3.      Na coincheapa ‘taispeáint’ agus ‘fógra amhairc’
115. Ina hordú tarchuir, fiafraíonn an chúirt a rinne an tarchur freisin an féidir a rá gur ‘thaispeáin’ an cosantóir sna príomhimeachtaí an teilifís, mar a bheartaítear sa sainmhíniú in Airteagal 2(13) de Rialachán 2017/1369, trí phictiúr di a áireamh ina fhógra agus trí chur síos a dhéanamh uirthi i liosta na nduaiseanna a d’fhéadfadh a bheith ann.
116. I ndáil leis sin, ar bhonn aithris 20 de Rialachán 2017/1369, ina dtagraítear do tháirgí ‘ar taispeáint i siopaí’, chinn an chúirt achomhairc nach bhfuil ‘taispeáintí’ de réir bhrí Airteagal 2(13) den Rialachán sin le tuiscint ach amháin mar thagairt do chur i láthair fisiciúil táirgí, rud a n‑eisiatar óna raon feidhme fógraí amhairc a dhéantar ar líne, amhail an fógra atá i gceist sa chás seo.
117. Is cosúil go bhfuil an léiriú sin contrártha d’fhoclaíocht shainráite roinnt forálacha eile i Rialachán 2017/1369,
áfach,
go háirithe Airteagal 5(1)(a) de, lena gceanglaítear ar dhéileálaithe lipéid éifeachtúlachta fuinnimh a thaispeáint ‘ar dhóigh infheicthe, lena n‑áirítear i gcás ciandíolachán ar líne’.
118. Thairis sin, tagraítear in Airteagal 11 den Rialachán sin do scála éifeachtúlachta fuinnimh athscálaithe aonchineálach a bhunú arb é is aidhm dó ‘an lipéad athscálaithe a thaispeáint i siopaí agus ar líne araon’. (45) Ar an gcaoi chéanna, luaitear go sainráite in aithris 21 den Rialachán sin athsholáthar na lipéad fuinnimh atá ann cheana ar tháirgí ‘ar taispeáint, ar an idirlíon freisin’. (46)
119. Glactar leis sna forálacha sin go bhféadfaí ‘taispeáint ar líne’ a bheith ann, rud a thugann le tuiscint nach gá go mbeadh an coincheap ‘táirge a thaispeáint’ de réir bhrí Airteagal 2(13) teoranta do chur i láthair fisiciúil táirgí, ach gur cheart é a thuiscint mar aon chineál cur i láthair táirge, lena n‑áirítear fógraí amhairc ar líne lena gcuirtear crannchur chun cinn, cosúil leis an gceann atá i gceist sna príomhimeachtaí.
120. Ar deireadh, áitíonn an Coimisiún, fiú má thagann an cosantóir sna príomhimeachtaí faoin sainmhíniú ar ‘dhéileálaí’ de réir bhrí Airteagal 2(13) de Rialachán 2017/1369, nach mbeadh sé d’oibleagáid air an lipéad éifeachtúlachta fuinnimh a thaispeáint toisc nach mbaineann an ceanglas sin ach le ‘fógraí amhairc’ agus go bhfuil sé faoi réir na dteorainneacha a leagtar amach in Airteagal 4(a) de Rialachán Tarmligthe 2019/2013, lena sonraítear nár cheart an lipéad éifeachtúlachta fuinnimh a bheith ach ar tháirgí a thairgtear ag an ‘an bpointe díola’. Ós rud é nach bhfuil sé i gceist ag PAYBACK an táirge atá i gceist a dhíol, ach é a thairiscint mar dhuais atá le buachan i gcrannchur, ní bheadh feidhm ag an oibleagáid sin.
121. D’ainneoin
an dearbhaithe dá mhalairt ón gCoimisiún, is beag amhras atá ann gur ‘fógra amhairc’ é an fógra teilifíse i nuachtlitir an chosantóra de réir bhrí Airteagal 4(d) de Rialachán Tarmligthe 2019/2013, lena gceanglaítear, mar a tugadh faoi deara, ar dhéileálaithe a áirithiú go mbeidh an fhaisnéis ábhartha maidir le haicme éifeachtúlachta fuinnimh an táirge sin in aon fhógra amhairc le haghaidh samhail shonrach de thaispeáint leictreonach, amhail teilifís. Ós amhlaidh sin, is é Airteagal 4(d) den Rialachán Tarmligthe atá infheidhme sa chás atá idir lámha, seachas Airteagal 4(a) de.
D.      Barúlacha deiridh
122. D’ainneoin na débhríochta airbheartaithe maidir le raon na n‑oibleagáidí lipéadaithe éifeachtúlachta fuinnimh ar dhéileálaithe a thairgeann táirgí a bhaineann le fuinneamh saor in aisce, amhail i gcomhthéacs crannchuir, leanann sé ó chásdlí socair na Cúirte, i gcás ina bhféadfaí foráil de dhlí an Aontais a léiriú ar roinnt bhealaí, nach mór tús áite a thabhairt don léiriú lena n‑áirithítear go gcoinníonn an fhoráil a héifeachtacht. (47)
123. Bunaithe ar m’anailís heirméineotach ar fhoclaíocht Airteagal 2(13) de Rialachán 2017/1369, chomh maith leis an gcomhthéacs níos leithne ina n‑oibríonn an fhoráil sin agus na cuspóirí a shaothraítear léi,
dá ndéanfaí raon feidhme na gceanglas maidir le lipéadú fuinnimh a leagtar síos sa Rialachán sin a theorannú ionas nach gcumhdófar ach déileálaithe a thairgeann táirgí ar luach saothair díreach, bhainfí an bonn de thairbhe na gceanglas sin, a bhfuil sé cruthaithe ina leith go dtugann siad breisluach ó thaobh custaiméirí a threorú i dtreo táirgí atá níos éifeachtúla ó thaobh fuinnimh de. (48)
124. Agus an anailís a rinne mé roimhe seo á cur san áireamh, creidim nach mór eagraí duaise, amhail an cosantóir sna príomhimeachtaí, a thaispeánann táirge le linn gníomhaíocht tráchtála, gan beann ar luach saothair, a mheas mar ‘dhéileálaí’ de réir bhrí Airteagal 2(13) de Rialachán 2017/1369 agus, dá bhrí sin, faoi réir na gceanglas maidir le lipéadú fuinnimh a leagtar síos sa Rialachán sin, arna léamh i gcomhar le Rialachán Tarmligthe 2019/2013.
IV.    Conclúid
125. I bhfianaise na mbreithnithe sin roimhe seo, molaim go bhfreagródh an Chúirt Bhreithiúnais na ceisteanna a tharchuir an Bundesgerichtshof (Cúirt Bhreithiúnais Chónaidhme na Gearmáine) chun réamhrialú mar seo a leanas:
Maidir le hAirteagal 2(13) de Rialachán (AE) 2017/1369 ó Pharlaimint na hEorpa agus ón gComhairle an 4 Iúil 2017 lena leagtar amach creat i gcomhair lipéadú fuinnimh agus lena n‐aisghairtear Treoir 2010/30/AE,
ní mór léiriú a dhéanamh mar seo a leanas:
Is ceart a mheas gur ‘déileálaí’ é eagraí comórtais a thairgeann teilifís mar dhuais i gcomhthéacs crannchur ar líne agus, dá bhrí sin, tagann sé faoi oibleagáid na ceanglais a leagtar síos i bpointe (a) den chéad mhír d’Airteagal 6 de a chomhlíonadh, arna léamh i gcomhar le hAirteagal 4(d) de Rialachán Tarmligthe (AE) 2019/2013 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh le haghaidh taispeáintí leictreonacha agus lena n‑aisghairtear Rialachán Tarmligthe (AE) Uimh. 1062/2010 ón gCoimisiún, chun tagairt a dhéanamh d’aicme éifeachtúlachta fuinnimh an táirge sin agus do raon na n‑aicmí éifeachtúlachta atá ar fáil ar an lipéad i gcumarsáid tráchtála.
1      Bunteanga: an Béarla.
2      Rialachán (AE) 2017/1369 ó Pharlaimint na hEorpa agus ón gComhairle an 4 Iúil 2017 lena leagtar amach creat i gcomhair lipéadú fuinnimh agus lena n-aisghairtear Treoir 2010/30/AE (IO L 198, 28.7.2017, lch. 1).
3      Le haghaidh foclaíocht bheacht na forála sin, féach mír 29 den Tuairim seo.
4      Rialachán Tarmligthe (AE) 2019/2013 an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh le haghaidh taispeáintí leictreonacha agus lena n‑aisghairtear Rialachán Tarmligthe (AE) Uimh. 1062/2010 ón gCoimisiún (IO 2019 L 315,
lch. 1). Le hAirteagal 4(d) de, tá ceanglas ar dhéileálaithe a áirithiú ‘aon fhógra amhairc le haghaidh múnla sonrach de thaispeáint leictreonach, lena n‑áirítear ar an idirlíon, go mbeidh aicme éifeachtúlachta fuinnimh agus raon na n‑aicmí éifeachtúlachta le fáil ar an lipéad, i gcomhréir le hIarscríbhinn VII’.
5      Féach, chuige sin. Airteagal 1(1) de Rialachán Tarmligthe (AE) 2019/2013.
6      Déanann an fhoráil sin cur síos ar ‘déileálaí’ mar ‘miondíoltóir nó duine nádúrtha nó dlítheanach eile a dhéanann táirgí a dhíol le custaiméirí nó le suiteálaithe, nó a fhruiliú, a thairiscint i gcomhair fruilcheannaigh nó a chur ar taispeáint do chustaiméirí nó do shuiteálaithe, le linn gníomhaíocht tráchtála, bíodh siad ar íocaíocht nó ná bíodh’.
7      Féach, chuige sin, Treoir 92/75/CEE ón gComhairle an 22 Meán Fómhair 1992 maidir le tomhailt fuinnimh agus acmhainní eile i bhfearais tí a chur in iúl trí lipéadú agus trí fhaisnéis chaighdeánach ar tháirgí (IO 1992 L 297, lch. 16). Is éard a bhí i liosta na bhfearas tí a áirítear sa Treoir sin cuisneoirí, reoiteoirí agus a dteaglamaí, meaisíní níocháin, triomadóirí agus a dteaglamaí, miasniteoirí, oighinn, téitheoirí uisce agus fearais stórála uisce the, foinsí soilsithe agus fearais aerchóirithe. Le haghaidh tuilleadh eolais, féach an chuid de shuíomh gréasáin an Choimisiúin a bhaineann le lipéadú fuinnimh, ag https://energy-efficient‑products.ec.europa.eu/ecodesign‑and-energy-label/understanding-energy-label/history-energy-labelling-eu_en.
8      Treoir 2010/30/AE ó Pharlaimint na hEorpa agus ón gComhairle an 19 Bealtaine 2010 maidir le tomhaltas fuinnimh agus acmhainní eile i dtáirgí a bhaineann le fuinneamh a chur in iúl trí lipéadú agus trí fhaisnéis chaighdeánach ar tháirgí a bhaineann le fuinneamh (IO 2010 L 153, lch. 1), leathnaíodh raon feidhme na gceanglas maidir le lipéadú fuinnimh ó fhearais tí go dtí gach táirge a bhaineann le fuinneamh, i.e. earraí a mbíonn tionchar acu ar thomhaltas fuinnimh le linn a n‑úsáide.
9      Meabhrán míniúcháin a ghabhann leis an togra le haghaidh Rialachán Tarmligthe (AE) an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le
lipéadú fuinnimh le haghaidh taispeáintí leictreonacha agus lena n‑aisghairtear Rialachán Tarmligthe (AE) Uimh. 1062/2010 ón gCoimisiún (C(2019) 1796 final; ‘meabhrán míniúcháin le haghaidh Rialachán Tarmligthe 2019/2013’). Féach, go háirithe, Cuid 2.2 dar teideal ‘Measúnú tionchair’.
10      Sainmhínítear ‘táirge a bhaineann le fuinneamh’ in Airteagal 2(1) de Rialachán 2017/1369 mar ‘aon earra nó córas ag a bhfuil tionchar ar ídiú fuinnimh’ le linn a úsáide, a chuirtear ar an margadh.
11      Sainmhínítear ‘grúpa táirgí’ in Airteagal 2(2) de Rialachán 2017/1369 mar ‘grúpa táirgí ag a bhfuil an phríomhfheidhmiúlacht chéanna’.
12      Féach breithiúnas an 1 Lúnasa 2025, Alace agus Canpelli (C‑758/24 agus C‑759/24, EU:C:2025:591, mír 91 agus an cásdlí dá dtagraítear).
13      Seo an leagan Gearmáinise ina iomláine: ‘“Händler” bezeichnet einen Einzelhändler oder eine andere natürliche oder juristische Person, die im Rahmen einer Geschäftstätigkeit entgeltlich oder unentgeltlich Produkte an bzw. für Kunden oder Errichter zum Kauf, zur Miete oder zum Ratenkauf anbietet oder ausstellt’.
14      An leagan Cróitise: ‘“trgovac” znači prodavač na malo ili druga fizička ili pravna osoba koja nudi na prodaju, iznajmljivanje, kupnju uz obročnu otplatu ili izlaže proizvode kupcima ili monterima u okviru trgovačke djelatnosti, bilo s plaćanjem ili bez plaćanja’.
15      An leagan Fraincise: ‘“revendeur”: un détaillant ou une autre personne physique ou morale qui vend,
loue, offre en location‑vente ou expose des produits à l’intention des clients ou des installateurs dans le cadre d’une activité commerciale, à titre onéreux ou gratuit’.
16      An leagan Gaeilge: ‘ciallaíonn “déileálaí” miondíoltóir nó duine nádúrtha nó dlítheanach eile a dhéanann táirgí a dhíol le custaiméirí nó le suiteálaithe, nó a fhruiliú, a thairiscint i gcomhair fruilcheannaigh nó a chur ar taispeáint do chustaiméirí nó do shuiteálaithe, le linn gníomhaíocht tráchtála, bíodh siad ar íocaíocht nó ná bíodh’.
17      An leagan Iodáilise: ‘“distributore”, il dettagliante o altra persona fisica o giuridica che offre in vendita, noleggio, oppure locazione-vendita o espone prodotti ai clienti o installatori nel corso di un’attività commerciale, a titolo oneroso o meno’.
18      An leagan Slóivéinise: ‘“trgovec” pomeni prodajalca na drobno ali drugo fizično ali pravno osebo, ki izdelke strankam ponuja naprodaj, v najem ali v nakup s pridržanim lastništvom ali jih razstavlja, ali monterje, ki izvajajo gospodarsko dejavnost, bodisi odplačno ali neodplačno’.
19
An leagan Béarla:
‘“dealer” means a retailer or other natural or legal person who offers for sale, hire, or hire purchase, or displays products to customers or installers in the course of a commercial activity, whether or not in return for payment’.
20      Rialachán Uimh. 1 lena gcinntear na teangacha atá le húsáid ag Comhphobal Eacnamaíochta na hEorpa (IO Eagrán Speisialta Béarla: Sraith I Imleabhar 1952-1958, lch. 59), arna leasú le Rialachán (AE) Uimh. 17/2013 ón gComhairle an 13 Bealtaine 2013 (IO 2013 L 158, lch. 1).
21      Féach, ex-multis, breithiúnas an 20 Feabhra 2018, an Bheilg v an Coimisiún, C‑16/16 P, EU:C:2018:79, míreanna 48 agus 49 agus an cásdlí dá dtagraítear).
22      Béim curtha leis.
23      Féach, chuige sin, ordú an 5 Deireadh Fómhair 2023,
Verband Wirtschaft im Wettbewerb (C‑761/22, EU:C:2023:756, mír 45).
24      Féach aithrisí 3, 1 agus 8 de Rialachán 2017/1369.
25      Aithris 10 de Rialachán 2017/1369.
26      Féach an doiciméad inmheánach oibre de chuid an Choimisiúin – Measúnú Tionchair a ghabhann leis an doiciméad Togra le haghaidh rialachán ó Pharlaimint na hEorpa agus ón gComhairle lena leagtar amach creat i gcomhair lipéadú éifeachtúlachta fuinnimh agus lena n‑aisghairtear Treoir 2010/30/AE (SWD(2015) 139 final – 2015/0149 (COD); ‘Measúnú tionchair ar Rialachán 2017/1369’). Féach, go háirithe, Cuid 4.2.2. dar teideal ‘An méid atá bainte amach leis an gcreat reachtach’.
27      Meabhrán míniúcháin a ghabhann leis an doiciméad Togra le haghaidh rialachán ó Pharlaimint na hEorpa agus ón gComhairle lena leagtar síos creat i gcomhair lipéadú fuinnimh agus lena n‑aisghairtear Treoir 2010/30/AE (COM(2015) 341 final – 2015/0149 (COD); ‘meabhrán míniúcháin le haghaidh Rialachán 2017/1369’. Féach, go háirithe, Cuid 3.5 dar teideal ‘Oiriúnacht rialála agus simpliú’.
28      London Economics and IPSOS,
‘Study on the impact of the energy label – and potential changes to it – on consumer understanding and on purchase decisions – ENER/C3/2013-428 – Interim report’, 2014.
29      CentERdata, van Giesen, R. and Elsen,
M.,
‘Study on consumer understanding of draft energy labels for household washing machines, household washer-dryers and household dishwashers’, No
FWC ENER/C3/2015-631/04 under Framework Contract No
ENER/C3/2015-631.
30      Aithris 2 de Rialachán 2017/1369.
31      Aithris 8 de Rialachán 2017/1369.
32      Meabhrán míniúcháin le haghaidh Rialachán 2017/1369, Cuid 3.1 dar teideal ‘Meastóireacht [ex post] ar an reachtaíocht reatha’.
33      Measúnú tionchair don Rialachán 2017/1369, Cuid 4.2.2.,
dar teideal ‘An méid atá bainte amach leis an gcreat reachtach’.
34      Aithris 8 de Rialachán 2017/1369.
35      Measúnú tionchair le haghaidh Rialachán 2017/1369, Cuid 4.1.3 dar teideal ‘An gaol le beartais eile éifeachtúlachta fuinnimh agus aeráide’.
36      Mar a tugadh faoi deara i meabhrán míniúcháin le haghaidh Rialachán 2017/1369, in 2014, leag an Chomhairle Eorpach amach na spriocanna chun éifeachtúlacht fuinnimh a fheabhsú 27 % agus astaíochtaí gás ceaptha teasa a laghdú 40 % faoi 2030. Féach freisin Rialachán (AE) 2018/1999 ó Pharlaimint na hEorpa agus ón gComhairle an 11 Nollaig 2018 maidir le Rialachas an Aontais Fuinnimh agus na Gníomhaíochta Aeráide (IO L 328, 2018, lch. 1) lena leasaítear Rialachán (CE) Uimh. 663/2009 agus (CE) Uimh. 715/2009 ó Pharlaimint na hEorpa agus ón gComhairle, Treoracha 94/22/CE, 98/70/CE, 2009/31/CE,
2009/73/CE, 2010/31/AE, 2012/27/AE agus 2013/30/AE ó Pharlaimint na hEorpa agus ón gComhairle, Treoracha 2009/119/CE agus (AE) 2015/652 agus lena n‑aisghairtear Rialachán (AE) Uimh. 525/2013 ó Pharlaimint na hEorpa agus ón gComhairle (IO 2018 L 328, lch. 1).
37      Measúnú tionchair le haghaidh Rialachán 2017/1369, Cuid 4.1.1 dar teideal ‘An fhadhb bhunúsach’.
38      Béim curtha leis. Is fiú a thabhairt faoi deara gur thagair Treoir 2010/30 do ‘úsáideoirí deiridh’ seachas do ‘chustaiméirí’.
39      Féach, go háirithe, an tríú mír d’Airteagal 10(1) de Threoir 2010/30 (béim curtha leis).
40      Féach, de réir analaí, breithiúnas an 25 Iúil 2018,
Dyson (C‑632/16, EU:C:2018:599, mír 33).
41      Treoir 2005/29/CE ó Pharlaimint na hEorpa agus ón gComhairle an 11 Bealtaine 2005 maidir le cleachtais tráchtála éagothroma idir gnólachtaí agus tomhaltóirí sa mhargadh inmheánach agus lena leasaítear Treoir 84/450/CEE ón gComhairle, Treoracha 97/7/CE, 98/27/CE agus 2002/65/CE ó Pharlaimint na hEorpa agus ón gComhairle agus Rialachán (CE) Uimh. 2006/2004 ó Pharlaimint na hEorpa agus ón gComhairle (‘An Treoir maidir le Cleachtais Tráchtála Éagóracha’) (IO 2005 L 149, lch. 22).
42      Ba cheart a thabhairt faoi deara go ndealraíonn sé go dtagann an cosantóir sna príomhimeachtaí faoi réir bhrí ‘trádálaí’ chun críche ‘cleachtais tráchtála’ a shainmhíniú. Sainmhínítear ‘trádálaí’ go leathan in Airteagal 2(b) de Threoir 2005/29 mar ‘aon duine nádúrtha nó dlítheanach atá […] ag gníomhú chun críocha a bhaineann lena thrádáil, lena ghnó, lena cheird nó lena ghairm agus aon duine atá ag gníomhú in mar nó thar ceann trádálaí’.
43      Breithiúnas an 25 Iúil 2018,
Dyson (C‑632/16, EU:C:2018:599, mír 30).
44      Féach, chuige sin, breithiúnas an 17 Deireadh Fómhair 2013,
RLvS (C‑169/12, EU:C:2013:669, mír 37).
45      Airteagal 11(4) de Rialachán 2017/1369 béim curtha leis.
46      Béim curtha leis.
47      Breithiúnas an 1 Lúnasa 2025,
Tradeinn Retail Services (C‑76/24, EU:C:2025:593, mír 43 agus an cásdlí a luaitear).
48      Doiciméad Inmheánach Oibre de chuid an Choimisiúin – Measúnú Tionchair a ghabhann leis an doiciméad – Rialachán (AE) ón gCoimisiún lena leagtar síos ceanglais éicidhearthóireachta maidir le taispeáintí leictreonacha de bhun Threoir 2009/125/CE ó Pharlaimint na hEorpa agus ón gComhairle agus lena leasaítear Rialachán (CE) Uimh. 1275/2008 ón gCoimisiún agus lena n-aisghairtear Rialachán (CE) Uimh. 642/2009 ón gCoimisiún agus Rialachán Tarmligthe (AE)[...]/[...] lena bhforlíontar Rialachán (AE) 2017/1369 ó Pharlaimint na hEorpa agus ón gComhairle a mhéid a bhaineann le lipéadú fuinnimh le haghaidh taispeáintí leictreonacha agus lena n-aisghairtear Rialachán Tarmligthe (AE) Uimh. 1062/2010 ón gCoimisiún (SWD (2019) 354 final). Féach, go háirithe, Cuid 1.5 dar teideal ‘An gá le gníomhú’.